《中秋登楼赏月分得宵字》
明代·黄佐

彤楼十二连斗杓，层轩珠缀临岧峣。象筵绮俎相招邀，绣茵文毂停华镳。

兕觥屡酌银烛销，矞云斐亹开碧寥。圆晖炯若英琼瑶，出自金枢行玉宵。

重轮五色成锦幖，兔宫桂斧如可徼。霓裳羯鼓和仙韶，浩倡妙舞生神飙。

縠罗山立香泽飘，素娥青女空复娇。含颦流盻心志摇，袨装重整双凤翘。

夜阑悲翠栖兰苕，清光难盈花易凋。人生行乐须久要，愿言百岁同今宵。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。